Genesis.
33.
Yo, ŋayi Djaykuptja ŋurruŋuna djuḻkthurruna, ga nhanŋu miyalktja maṉḏa ga yumurrkuny'tja nhanŋu dhuḏikurru malthurruna yukurrana nhanŋu, bala marrtjinana yukurrana walala yana‐wala. Martj‐martjtjurrunanydja walala‐a‐a, yana liŋgu ga ŋunhala gandarrŋuranydja, dharr‐way nhäŋala Yetjunhanydja, bala walala ŋunhalana bunanhaminanydja. Bala yana Djaykuptja buku‐nyilŋ'thurrunana nhanukala Yetjuwala ŋunhi ŋayi marrtjina galkililinydja, gumurrlilinydja nhanukala wal'ŋu. 
Yurru ŋayi ṉaŋ'‐ṉaŋdhurrunana gay' Yetjunydja gumurr'yurrunana nhanŋu, bala yana dhangi'yurrunana ŋanya, wälkuŋalana wiṯthurrunana dhikana, yurru maṉḏa märrma'na ŋäthinyaminanydja bala‐lili'yunminana. 
Ŋuliŋurunydja dhurrwaraŋuru ŋayi Yetjuyunydja nhäŋa'‐nhaŋala marrtjina ḻiw'maraŋala, dharr‐way nhäŋala, bala dhä‐wirrka'yurrunana waŋana bitjarrana. “Yol walala dhuwala dhäykawurrunydja ga yumurrkuny'tja? Yolku walala dhuwala yolŋunydja?” bitjarra. Ga ŋayi Djaykuptja waŋana, “Dhuwalanydja gay yolŋu'‐yulŋu ŋunhi ŋayipi Godthu wekaŋala walalanha ŋarraku, liŋgu ŋarranha Godthu yukurrana guŋga'yurrunanydja, ga gäŋala ḻatju'kuŋala yana.” 
Bala ŋayi Djaykupthu rarr'yurrunana marrtjina Yetjuwuna wäyindja malanha ga wiripu malanha ŋunhi mundhurr nhanbala Yetjuwana, yurruna ŋayi Yetju marrtjina balayi wäŋalili nhanukalanydja, nhayikayu Yedamlilinydja. 
Ga ŋayi Djaykuptja bitjarrayi liŋgu marrtjinayi bala wäŋalili Djikamlili yäkulili, makarrlili wäŋalili Gaynanlili, ga ŋunhalayina ŋayinydja nhinana. Ga ŋunhalayina ŋayi guṉḏana ŋal'‐ŋalmaraŋala, mundhurrwuna wekanharawu ga buku‐ŋal'yunarawuna Godku. 
