Psalms.
107.
Nhuma yolŋu walala buku‐wurrpalana ŋanya Godnhanydja, liŋgu ŋayinydja ŋunhi manymak mirithirri warray Garray Waŋarr; Yuwalk yana märr‐yuwalk ŋayi yukurra märr‐ŋamathirrinydja ŋilimurruŋgu, ga bitjan liŋgu ŋayi yurru. 
Nhuma yolŋu walala ŋunhi nhumalanha ŋayi walŋakuŋala, waŋiya ḻakaraŋa nhanukalaŋuwuy ŋunhi ŋayinydja biyapul warray wal'ŋu, dhapirrk warray, liŋgu märraŋala ŋayi nhumalanha dhawaṯmaraŋala beŋuru ŋunhi miriŋuwala goŋŋuru. 
Ŋayi ḻuŋ'maraŋalanydja marrtjina nhumalanha birrka'mirriŋuru yana wäŋaŋurunydja, ŋulaŋuru dhimurru'ŋuru ga bärra'ŋuru, ga ḻuŋgurrmaŋuru ga djalathaŋŋuru, bitjarra ŋayi gäŋala nhumalanha lili wäŋalilina roŋinyamaraŋala. 
Wiripunydja nhuma yolŋu walala yukurranha ŋuli bäymana wirwiryuna ŋanhdharkŋurana, räwakŋurana gawarrka'ŋurana wäŋaŋura, ga yakana nhuma maḻŋ'maraŋala dhukarr ŋunhinydja ŋunhi ŋayi marrtji ŋorra ŋunhimala wäŋalili ḻatju'lilinydja, märr yurru nhe yukurra nhinana ŋunhili. 
Marrya'na nhe ga ŋanhdharknha, ga ŋayaŋunydja nhuŋu ŋunhi ŋunhanydja märr‐yawaryurrunana djawaryurrunana gal'ŋu. 
Yo, mariŋura nhe yulŋunydja ŋayaŋunydja, bala nhe wäthurrunana märrliliyaŋalana Garraywala bitjarrana, “Garray, guŋga'yurra ŋarranha,” bitjarra. Ga ŋayinydja nhuna yuwalkthi walŋakuŋalana, ga märraŋala ŋayi nhuna dhawaṯmaraŋalana beŋuruyinydjayi marimirriŋurunydja. 
Ga gäŋalanydja ŋayi nhuna yukurrana ŋuliwitjarrana dhukarrkurru dhunupakurruna yana, ga yana liŋgu ga mulkana nhe ŋunhi wäŋa nhinanharawu, wäŋaranharawuna wal'ŋu. 
Way nhuma yolŋu walala, biyaka buku‐wurrpalana Godnhanydja, liŋgu ŋayinydja ŋunhi dhapirrk warray, ŋanya warray dhika; Yuwalk yana märr‐yuwalk ŋayi märr‐ŋamathirrinydja yukurra ŋilimurruŋgu, ga bitjan warray liŋgu ŋayi yukurra djämanydja ŋamakurru' mirithirri wal'ŋu yana ŋilimurruŋgu yolŋu'‐yulŋuwunydja. 
Yo, ŋunhi ŋilimurru ŋuli marrya'yirri ga ŋanhdharkthirri, ŋayinydja ŋuli ŋilimurrunha maranhu‐wekama, ga rarr'yundja ŋayi ŋuli mirithirri yana manymak nhänydja malanha ŋilimurruŋgu. 
Wiripunydja nhuma ŋuli nhinanha yukurranha buku‐munha'ŋura ŋunha wäŋaŋura, garrpiṉarana nhumalanha ŋuli yukurranha ŋuriŋi raki'yu dhika nhäyu malaŋuyu, liŋgu nhe ŋapa‐nherraṉmina yukurrana Garraywu; Yaka nhe ḏukṯukthina nhinanharawu nhanukalaŋuwunydja romgu wal'ŋu. 
Ga dhiyakuyinayi märrwu nhe ŋuli ŋayaŋunydja nhuŋu djawaryuna ŋuriŋinayi gänharayu ŋonuŋdhuna romdhu, bala nhe ŋuli galkinyana yana, ga yakana nhuŋu ŋula yol dhärranhamaranharawunydja guŋga'yunarawunydja. 
Yana nhe ŋayaŋu‐yätjthinana yukurrana yulŋunydja, bala nhe wäthurrunana, märrliliyaŋalana Garraywala bitjarrana, “Garray, guŋga'yurra ŋarranha,” bitjarra. Ga dhunupana yana ŋayinydja nhuna yuwalkthi walŋakuŋalana, dhawaṯmaraŋalana märraŋala yana beŋuruyinydjayi marimirriŋurunydja; 
Märraŋalana ŋayi nhuna ŋuliŋuruyi buku‐munha'ŋurunydja wäŋaŋuru dhawaṯmaraŋalana, ga gulk‐gulkthurrunana ŋayi nhokala rakiny'tja ŋunhinydja garrpi'‐garrpiṉarawuynydja, dhayaḻakuŋalana nhuna ŋayi. 
Way yolŋu walala, biyaka buku‐wurrpalana Godnhanydja, liŋgu ŋayinydja ŋunhi dhapirrk warray waŋarr, ŋanya warray dhika. Yuwalk yana märr‐yuwalk ŋayi märr‐ŋamathirrinydja yukurra ŋilimurruŋgu, ga bitjan liŋgu ŋayi yukurra djämanydja ŋamakurru' mirithirri wal'ŋu yana ŋilimurruŋgu yolŋu'‐yulŋuwunydja. 
Yo, liŋgu ŋayi bakmaraŋalana ŋayipina ŋunhi ḏälnydja raki' ŋunhi yukurrana garrpira ŋilimurrunha, dhawaṯmaraŋalana ŋayi yänana dhayaḻakuŋalana ŋuliŋuruyi garrpiṉminyaraŋurunydja romŋuru. 
Wiripunydja nhuma yolŋu walala yukurranha ŋuli nhinanha ḻiya‐dhumuknha yana, ga wiripunydja nhe ŋuli ŋayaŋu‐yätjthinya burakinyarana, liŋgu ŋuriŋi nhokalay yätjthu. 
Yana nhe ŋuli ŋuyulkthirrina ŋathawunydja, galki rakunydhinyarawuna. 
Yo, mariŋurana yana nhe yulŋunydja, bala nhe wäthurruna Garraywalana märrliliyaŋala bitjarrana, “Garray, guŋga'yurra ŋarranha,” bitjarrana. Ga ŋayinydja nhuna yuwalkthi walŋakuŋalana, ga märraŋalana ŋayi nhuna beŋurunydja yätjŋurunydja ŋayaŋu‐yätjthinyaramirriŋurunydja romŋuru. 
Yo, ŋayi waŋana dhäruk‐waŋgany, bala nhenydja baḏarraŋ'thinana, ḏukthurrunana nhe yulŋunydja ŋuriŋi bili dhärukthu yana; ŋayi walŋakuŋala nhuna, märr yurru nhe yaka muka rakunydhirrinydja. 
Yana nhenydja yurru buku‐wurrpala ŋanya Godnhanydja, liŋgu ŋayinydja ŋamakurru' warray dhika waŋarr; Yuwalk yana märr‐yuwalk ŋayi märr‐ŋamathirrinydja yukurra ŋilimurruŋgu, ga bitjan warray liŋgu ŋayi yukurra djämanydja ŋilimurruŋgu yolŋu'‐yulŋuwunydja ŋamakurru' dhika wal'ŋu mirithirri yana. 
Go gäŋana lili nhanŋu mundhurrnha Garraywunydja, ga buku‐wurrpalana ŋanya; Ḻakaraŋana ŋanya ŋurikiynha ŋunhi ŋayi yukurra djäma mirithirri bathala, miyamalana manikaynha, wokthurrana manaparana biyakana Garraywalanydja ŋayaŋu‐djulŋithinyaramirriyuna. 
Wiripunydja nhuma yukurranha ŋuli yolŋu'‐yulŋuyu gänha mitjiya be dhulmukurru wal'ŋu wulangurru, djäma nhuma ŋuli ŋula nhä malanha yana ḻukunydjakunharaminya ŋuriŋi djämayu. 
Ga wiripunydja nhuma ŋuli nhänhana Garraywuŋu djämawuynydja, nhä ŋayi ŋuli djäma nhanukalay ŋayi ganydjarryu ŋula dhulmuŋura gapuŋura. 
Wiripunydja ŋayi ŋuli waŋanha dhäruk yana waŋgany, bala ŋayi ŋuli watayunydja bo'yunana ŋuriŋi ganydjarrmirriyuna wal'ŋu, bathalayuna ganydjarryu ŋayi ŋuli djäma, ga ŋunhiyi ḏowu dhaḻawan ŋuli gaŋgathinya mirithinyana dhikana wal'ŋu, barrari‐wukunhana nhumalanha yolŋu'‐yulŋunhana. 
Yo, wiripunydja ŋayi ŋuli ŋunhi mitjiya gaŋgathinyamirriyanha ŋuriŋi dhaḻawandhu ḏowuyu, ga be yana galkinya ŋunha ŋoylilinydja gapulili, ga nhuma yolŋunydja walala ŋuli barrarinyana yukurranha mirithinyana; 
Yo, ḏur'‐ḏuryunana nhuma ŋuli bala ga lili ŋuriŋi ḏowuyunydja, bitjana bitjan ŋuli leŋumirri ŋunhi yolŋu ŋunhi ŋayi ŋuli marrtji yukurra bala ga lili buku‐wirwiryun, ga yakana nhe yana marŋginydja nhaltjanarawu nhinanharawu walŋathinyarawu. 
Yo, mariŋuranydja nhe ŋuli bathalaŋura yana wal'ŋu dhika, bala nhe ŋuli wäthuna Garraywala bitjana, “Garray, walŋakuŋa ŋanapurrunha,” bitjana. 
Ga yuwalkthi yana märr‐yuwalk ŋayi nhumalanha walŋakuŋalanydja märraŋala dhawaṯmaraŋalanydja ŋuliŋuruyi barrarimirriŋurunydja dhikanydja wal'ŋu romŋuru; Yana ŋayi ŋuli waŋananydja dhäruknha waŋganynha, mukmaraŋala ŋayi ŋunhi watanhanydja ga gapunhanydja, bala ŋayi ŋunhi watanydja ga gapunydja wurrkurrum'thinana mukthurrunana, bukmak ŋunhi nhä malanha warrpam' wapurarrnha, wapurarryinana yana. 
Yo, nhänhanydja nhuma ŋuli gapu nyilŋ'thunaranydja mukthunaranydja wurrkurrum'thinyaranydja, bala ŋayaŋu‐djulŋithinyana dhikana goŋmirriyinyana ŋuli, liŋgu gäŋalanydja ŋayi nhumalanha walŋana yana ŋunhimala wäŋalili ŋunhi wanhamala nhe ḏukṯukthinya ŋuli nhinanharawu. 
Ga nhenydja ŋuli guyaŋinya muka ŋanya Garraynha, buku‐wurrpanaŋga manapana ŋanya, liŋgu ŋayinydja manymak warray dhika warray God; Yuwalk ŋayi märr‐yuwalk yana märr‐ŋamathirrinydja yukurra ŋilimurruŋgu, ga bitjan warray liŋgu ŋayi ŋuli gämanydja ŋamathama warray dhika ŋilimurrunha yolŋu'‐yulŋunhanydja goŋmirriyama warray. 
Yo, ḻakaraŋa ŋuripa yolŋu'‐yulŋuwanydja ŋunhi walala ŋuli ḻuŋ'maranhamirri marrtji nhanukala yäkuyu, garrwarkuŋana wal'ŋu ḻakaraŋa ŋuriki ḏalkarra'mirriwu yolŋu'‐yulŋuwu ga ŋurru'‐ŋurruŋuwu wal'ŋu, liŋgu ŋayinydja ŋunhi God wokthunaramirri warray dhika wal'ŋu. 
Yo, nhuma yolŋu walala ŋuli yukurranha nhinanha mirithirrina yätjnha yanana, ga ŋayinydja Garrayyunydja baṉḏanyguŋala mayaŋ' wäŋa, märr ŋayi yurru ŋunhiyi wäŋa baṉḏanydhirri; 
Baṉḏanynha ŋayi ŋunhi wäŋa ganbarknha, ga yakana ŋayi ŋathanydja yukurra ŋuthan ŋunhiliyi wäŋaŋura, liŋgu ŋuriŋina nhokala yätjthuna djämayu. 
Yurru ŋayi ŋuli Garrayyu wekama warray gapu ŋurikinydja yolŋuwu dhuwurr‐ŋamakurru'wunydja, märr yurru ŋayi ŋunhi ganbarktja gapumiriwnydja wäŋa gapumirriyirrina biyapul, 
ga yolŋu walala marrtji yurru nhina ŋunhili gapumirriŋuranydja wäŋaŋura, ga yakana walala yurru biyapulnydja ŋula marrya'yirri. 
Yo, walala ŋuli ḻämu‐nherrulu ŋathanydja malanha ŋula nhänydja, ga dhunupana ŋuli yana ŋuthanna mirithirrina dhirrimukthirrina dhikana wal'ŋu; Ga ŋuliŋuruyi borum‐dharpaŋuru walala ŋuli gulkthundja marrtji mirithirrina guḻku'na, dhirrimuknha dhikana. 
Yo, guŋga'yun warray ŋayinydja yukurra nhanŋuwaynydja ŋayi ŋunhi yolŋu'‐yulŋunha, gäma marrtji dhika ḻatju'kuma warray, märr walalaŋgu yumurrkuny'tja yurru marrtji miṯtji‐guḻku'thirri, ga wäyin malanha walalaŋgu yurru mirithirrina guḻku'na yana, yakana walala yurru rirrikthun ga rakunydhirri marrtji murrmurryun. 
Yo, wiripunydja ŋuli ŋunhi Godku yolŋu walala mariŋura yana, walala ŋuli ŋayaŋu‐ŋonuŋdhinya warwuyu dhika nhäyu malaŋuyu. Yurru Godtja yaka ḏukṯuk ŋurikinydjayi walalaŋgu yolŋu'‐yulŋuwu ŋaḻapaḻmirriwunydja wal'ŋu bathalamirriwunydja buŋgawamirriwunydja, ŋunhi walala ŋuli muŋdhun yukurra wiripu‐guḻku'nha; 
Djäma ŋayi ŋuli yulŋunydja walalaŋgala, märr yurru walala yukurra wirwiryun ŋuliwitjanna baṉḏanygurruna räwakkurruna wäŋakurru, yana yukurra marrtji buku‐wirwiryunna, ḻarruma marrtji dhukarrwuna. 
Yurru ŋayi ŋuli Godthunydja ḻaw'marama ŋunhinhana yolŋunha ŋunhi ŋayi gurrupuruŋu ŋunhi yolŋumiriw, ŋunhiyina ŋayi yurru märrama dhawaṯmaramanydja marimirriŋurunydja wäŋaŋuru, ga ŋayaŋu‐yätjthinyaramirriŋurunydja, ga guŋga'yun ŋayi ŋuli goŋmirriyama bitjan walalaŋgu gurruṯu'mirrinhanydja, märr yurru walala nhina yukurra galŋa‐djulŋithirri. 
Yo, ŋuriŋi ŋayaŋu‐dhunupayunydja yolŋuyu yurru nhämana, bala ŋayaŋunydja ŋayi yurru djulŋithirrina dhikana; Yurru ŋunhi dhuwurr‐yätjtja yana nhina yukurra dhäruk‐mukthunna, liŋgu bäyŋuna nhanŋu dhäruk waŋanharawu. 
Yo, ŋuli nhe be ḻiya‐djambatjtja, ga guyaŋirri nhe yukurra ŋamathama, dhunupa wal'ŋu, guyaŋiyana biyakana nhenydja ŋuparrana dhäruknha ŋunhiyi. Ga biyakana liŋguna‐wala yana wokthurrana Garraywunydja, liŋgu ŋayinydja ŋunhi mirithirri ŋamakurru' warray, manymak warray Garray, bitjan warray liŋgu ŋayi yukurra gäma warray nhanukalaynydja märr‐ŋamathinyarayu. 
