2 Kings.
14.
Ga ŋunhala Djudanydja nhinana yukurrana giŋ ga Wamatjaya yäku, ga djämanydja ŋayi yukurrana nhä malanha ŋunhi ŋamakurru' yana, bitjarrana liŋgu ŋunhi Garray yukurrana nhaltjarra waŋana nhanŋu. Yurru yaka wal'ŋu wirrkinydja ŋamakurru' balanyaranydja bitjan Giŋ‐Daypit, balanyarayi liŋgu ŋayinydja ŋunhi, bitjan bäpa'mirriŋu nhanŋu Djawatj. Yaka ŋayi ŋula ḏaw'‐ḏawyurruna ŋunhiyi malanha wäŋa, ŋunhi wanhami ŋuli yolŋu'‐yulŋu buku‐ŋal'yuna wiripuŋuwu waŋarrwu walalaŋgu; mukthuna yana ŋuli yolŋu'‐yulŋuyunydja mundhurr‐wekanha bathana wiripuŋuwunydja waŋarrwu walalaŋgu buku‐ŋal'yuna ŋunhiliyinydjayi wäŋaŋura malaŋuŋura. Ga ŋayinydja Wamatjayanydja yukurrana nhinana buŋgawa 29 dhuŋgarra ŋupara, bala yana walala miṯtji miriŋu marrtjina ga bumara ŋanya rakunyguŋalana Wamatjayanhanydja. Bala nhanŋu gäthu'mirriŋuna dharapullilinydja nhanukala wapthurruna Yutjayana yäku. Djäriyanydja ŋunhi märr‐ŋamakurru' giŋ yukurrana nhinana, balanyara yana liŋgu bitjan nhanŋu bäpa'mirriŋu, ga ŋunhi ŋayinydja rakunydhina, bala nhanŋu gäthu'mirriŋuna dharapullilinydja wapthurruna nhanukala Djothamnha. Ga ŋunhala Yitjuralnydja, mukthurruna yana yukurrana yolŋunydja walala ŋunhi nhinana yätjŋura, djäma yukurrana yätj yana, liŋgu walalaŋgu buŋgawa Djirapawum ŋunhi giŋ mirithirrina yätjnha. Yo, marinydja marrtjina yindithinana walalaŋgu, ga yolŋunydja walala yukurrana nhinana galŋa‐yätjthinana wal'ŋu wirrkina ŋayaŋu‐yätjthinana, yurru bäyŋuna ŋula yolŋunydja walalaŋgu guŋga'yunarawunydja. Ga ŋunhi ŋayi Djirapawum rakunydhinanydja, ga nhanŋu gäthu'mirriŋuna dharapulŋuranydja Djakarrayana buŋgawayina. Ga ŋayinydja yana ŋunhiyinydja yätj buŋgawa, ga nhinana ŋayi ŋupara buŋgawanydja ḻurrkun' yana 6 ŋaḻindi ŋupara, bala ŋanyana bumara rakunyguŋala Djalumdhuna yäkuyu. 
