2 Kings.
9.
Yo, ŋulinyaramirriyu waluyu, Djoram yukurrana nhinana giŋdja ŋunhala Yitjuralnydja, yurru ŋayinydja Djoramdja yätj yana. Bala yana God waŋana Yelatjiyawala nhanukalaŋuwala dhäwu'‐gänharamirriwala, ga ŋayi Yelatjiyayunydja djuy'yurruna nhanŋuway ŋayi djämamirrinha, waŋananydja bitjarra gam', “Gatjuy marrtjiya bala Ramatjlili wäŋalili, ga nhäŋa marrtjiya ḻarruŋa Djutjapatkalaŋuwu gäthu'mirriŋuwu Djiyuwu; nhe yurru ḻiya‐ḻupmaraŋa ŋanya weyika'yu dhiyaŋu, ga waŋiya ŋanya biyaka, ‘Garraynydja waŋana bitjarra, “Nhena yurru giŋdhirri Yitjuralpuyŋuwunydja,” ’” bitjarra. Yuwalkthi ŋayinydja marrtjinana ŋunhi djämamirrinydja. Marrtjinana ŋayi nhinana bala‐a‐a, ga ŋunhala ḻiya‐ḻupmaraŋala ŋuriŋi weyika'yu Djiyunhanydja. 
Ga dhunupa walalanydja Djiyuwala ŋuriŋi malthunapuyŋuyunydja walalay ḻoḻthunmaraŋala yiḏakiyuna dhika, ga yiŋgathinana yukurrana dhika bitjarrana waŋana gam', “Djiyunydja dhuwala ŋilimurruŋgu buŋgawana giŋnha,” bitjarra. 
Yo, ŋuriŋi Djiyuyu guyaŋinanydja ŋunhi yurru ŋayi buma rakunygumana Djoramnhanydja. Ga ŋulinyaramirriyu waluyu ŋayinydja ŋunhinydja Djudapuyŋuyunydja giŋdhu Wayatjayayunydja withiyarana Djoramnha Djudapuyŋuwu giŋnha, ga maṉḏanydja ŋunhala ŋäkulana ŋunhi Djiyunydja marrtjina yukurrana lilina, bala yana maṉḏanydja gaŋgathina, bala marrtjina gumurr'yurrunana nhanŋu. Ga waŋananydja maṉḏa ŋanya bitjarrana, “Nhäku nhe lili marrtjinanydja? . . . yänaŋuwu nhinanharawu ḻunduthinyarawu? . . . märr ŋilimurru yurru yana yukurra nhina marimiriw?” Yurru ŋayinydja Djiyunydja waŋana bitjarra maṉḏakala, “Nhäkurru ŋilimurru yurru yänanydja be nhina yukurra marimiriwnydja? Bitjan liŋgu yana mari yukurra marrtji yurru dhiyalanydja wäŋaŋura, liŋgu dhuwala yolŋunydja walala yukurra mukthun yana nhanŋuway malthun Djitjapilwu; walala yukurra märr‐nherraṉmirri ŋuriki marrŋgitjkuna walalaŋgu, ga biyapul walala yukurra ŋunha bitjan yana liŋgu buku‐ŋal'yun wiripuŋuwunydja waŋarrwu walalaŋgu, ŋunhi nhokala ŋäṉḏi'mirriŋuyu gäŋala lili Djitjapilyu.” 
Giŋ Djoramdja wirrkina dhika beyaṉiyina, bala ŋayi bilyurrunanydja, ŋayi bini waṉḏinyana. Ga ŋayinydja ŋunhalanydja Djiyuyunydja bonarra' warray dhika nherrara, warryurrunanydja ŋayi, bala ḏupthurrunana nhanukala, bala yana burakinana ŋayinydja. Bala galkinana ŋayi Djoramdja rakunyguna. 
Giŋ Wayatjayayunydja nhäŋalana dhika ŋanya ŋunhi galkinyarana, ga ŋayinydja bilyurruna bala ṉaŋ'thurrunana, ga ŋayi Djiyunydja waŋana nhanŋuwaynha ŋayi miṯtjinha ŋunhi ḏarramuwurrunha, “Ma', baymatthurrana ŋanya,” bitjarrana. Bala walala ŋanya baymatthurrunana Wayatjayanhanydja, Djudapuyŋunhanydja giŋnha. Bala malthunamirriyunydja walalay nhanukala maḻŋ'maraŋalana ŋanya rumbalnydja, märraŋalana, bala gäŋala balayina roŋiyinmaraŋala Djurutjalamlilina, ga dholkuŋala ŋanya ŋunhamalana. 
