Psalms.
91.
Garray dhuwala ŋurrwuny'tja ŋilimurruŋgu, ŋayi yurru ŋilimurrunha monyguma ŋurrwu'yunmarama, bili ŋayi ŋunhi biyapulnydja‐wala garrwar Waŋarrnydja. Ŋuli yurru ŋula yol yolŋu gärrinydja nhanukala ŋurrwu'lili, bala nhinana yukurra yurru nhanukala, ŋayinydja yurru walŋathirri warray, Garraywala ŋuriŋi gunganharayu. 
Ŋayi yurru waŋa Garraywala bitjanna, “Nhenydja dhuwala ŋarraku watjarr'mirri, ga ŋurrwu' walŋamirri. Nhepina ŋarrakunydja Waŋarr; ŋarra yurru nhokalana ŋayaŋu‐nherraṉmirri.” 
Ŋe! Ŋunha Yätjthu Ŋäṉukthunydja yukurra ŋayathama raki'na ḏapmaranharawu nhuŋu, yurru Garrayyunydja nhuna yurru walŋakuma warray, yupmaramana yurru nhokala, ga walŋakuma ŋayi yurru nhuna gungama rerriŋuru ga rakunydhinyaramirriŋuru. 
Walŋana nhe yurru nhina yukurra Garraywalanydja djäkaŋura, bitjandhina bitjan ŋunha wäyindhu ŋuli dhangi'yun yothu'nha wäyinnha binbarrlili yaluŋura, djuḻuḻ'marama ŋuli burakinyaraŋuru; Bitjandhi bili nhunanydja yurru djuḻuḻ'marama Garrayyunydja nhanukalay ŋurrwu'lili, walŋakumayi nhuna yurru. 
Munhakunydja nhe yurru nhina yukurra beyaṉumiriwnha, ga bitjandhi liŋgu walupuynydja, beyaṉumiriw yana nhe yurru yukurra nhina. 
Yakana nhuna yurru ŋula yolthu djaw'yun, ŋula buma nhuna yurru, bili Garrayyuna yukurra nhuna gungama, ŋurrwu'yunmarama yurru walu‐ŋupan ga munha‐ŋupan. 
Wiripu‐guḻku' yolŋu walala yurru galkirrinydja marrtji, murrmurryundja yurru ŋula nhokala ḻiw'marama. 
Nhenydja yurru yaka warray burakirri ŋula nhäyu, nhenydja yurru yana nhäma ŋunhi dhuwurr‐yätjmirrinha, walala yurru galkirri marrtji ŋuriŋi Garraywala dhä‐ḏir'yunarayu. 
Nhunanydja yurru yaka ŋula yätjthu romdhu wutthun, liŋgu nhanukala Garraywala nhenydja wekanharamina goŋlili; Ŋayi ŋunhi garrwar wal'ŋu Waŋarr God nhuŋunydja gunganharamirri ga watjarr‐mulkanharamirri, yakana yurru ŋula nhä mari galkithirri nhokalanydja wäŋalili. 
Liŋgu Godthu yurru goŋ‐nherraṉ nhuŋu djäkamirrinha yolŋu'‐yulŋunha, walala yurru ŋunhi djiwarr'wuy walala marrtji dharraynydja nhuŋu wanhawitjan nhe yurru marrtji; 
Mulkana yurru walala marrtji nhuna baṯ bitjanna, märr nhe yurru yakana ŋula galkirri, ga burakirri ḻukunydja ḏaw'yun guṉḏayunydja. 
Ŋuli nhe yurru nhäma ŋula wakinŋunha wäyinnha maḏakarritjnha, nhenydja yurru yana bumana ŋanya, gukumana yurru; Nhämana nhe yurru moḻ'ŋunha maḏakarritjnhanydja, bala yana muŋdhunna ŋanya nhokalay nhe djalkiriyuna. 
Garray yukurra waŋa bitjan, “Ŋarranydja yurru walŋakuma yolŋunha ŋunhinha, ŋunhi ŋayi yukurra mulka rambuma ŋarranha; Ŋarranydja yurru nhanŋu dharray, ŋapatjkumana ŋanya, liŋgu ŋayi marŋgina wal'ŋu ŋarraku, nhäyinyara ŋarra yulŋunydja Godtja. 
Ŋunhi ŋayi yurru wäthun ŋula ŋarraku, bala ŋarra yurru waŋa buku‐wakmarama nhanŋu; Ga ŋuli ŋayi yurru ŋula marilili gärri, ŋarranydja yurru ŋunhili nhanukala galki, walŋakumanydja ŋarra yurru ŋanya, märramana dhawaṯmaramana ŋuliŋuru mariŋuru. Bala ŋarra yurru märr‐ŋal'yunna nhanŋu ŋuriki yolŋuwu ŋunhi ŋayi ŋarrakala yukurra märryu ḏapmarama, ga buku‐ruŋiyinmarama ŋarra yurru nhanŋu; Weyinnha ŋayi yurru nhina yukurra dhiyala munatha'ŋuranydja, liŋgu ŋayi yurru marŋgithirrina ŋarraku walŋamirriwuna romgu.” Ga bitjan yukurra Garray waŋanydja. 
