Psalms.
27.
Yo, Garraynydja ŋarraku dhuwala djarraṯawun', ga walŋakunharamirri ŋayi, yakana ŋarra yurru barrarirri ŋula yolkunydja; Ŋayipi muka Garrayyu ŋarranha ŋuli gunganhamirriyamanydja, bala ŋarra ŋuli nhinana yukurra walŋana, yakana ŋarra yukurra dhuwala barrarirri ŋula nhäkunydja. 
Wiripunydja ŋuli dhuwurr‐yätjmirri ŋunhi yolŋu'‐yulŋu ŋayaŋu‐dhärra, yana ḏukṯukthirri bunharawu ŋarraku, yurru ŋunhiyi miriŋunydja walala ŋuli galkirrina marrtji yana. 
Wiripunydja ŋarranha ŋuli dhaŋaŋdhu dhika wal'ŋu miriŋuyu ḻiw'marama dhärra, yurru yakana ŋarranydja yurru barrarirri; Ŋarra yurru mukthunna yana dhärrana yukurra, bitjan ŋayaŋu‐nherraṉmirrina ŋarra yurru Garraywala. 
Waŋganyguna ŋarra yana ḏukṯuktja wal'ŋu, dhiyakuna gam': Ŋarranydja ḏukṯuk ŋarra yurru nhina yukurra ŋunha Godkalanydja Buṉbuŋura bitjanna liŋguna, gupaḏalnha‐wala. Ŋarra ḏukṯuk ŋarra yurru nhäma yukurra ŋanya Garraynha ŋunha nhanukala Buṉbuŋura, ŋunhi ŋayi dhapirrkmirri dhika wal'ŋu, ga ŋäŋ'thun ŋarra yurru ŋanya yulŋunydja, ŋayi yurru ŋarranha marrtji guŋga'yun dhiyala munatha'ŋura. 
Yo, ŋunhi yurru dhuwala wäŋa marimirriyirrinydja, bathalanydja yurru mari, ŋarranydja yurru waṉḏirri ŋunha nhanukala, ḏalwaḏalwa'lili gulŋiyirri, ga ŋunhalayina nhanukalanydja ŋurrwu'ŋura ŋayi yurru ŋarranha gunganhamirriyamanydja; Ŋayi yurru ŋarranha ḻaw'maramanydja, ga ŋunha buku‐warrwarlilina guṉḏalili nherraṉ yurru. 
Ga bitjandhiyina ŋayi yurru ŋarranha märrama walŋakuma ŋuliŋuru miriŋuwalanydja goŋŋuru, ga ŋunhalayinydja Godkalanydja Buṉbuŋura ŋarra yurru bathanna mundhurrnha nhanŋu wekama ŋunhiliyi, buku‐ŋal'yunna nhanŋu, bitjan ŋarra yurru yatjunna dhika wirrkina, dhä‐warrwarnha yurru miyamandja goŋmirriyirrina; Ŋarra yurru miyaman manikaynha wokthunna wal'ŋu Garraywu. 
Garray, ŋäka ŋarranha ŋunhi ŋarra yurru märrliliyamanydja wäthundja nhokala; Djäka ŋarraku mel‐wuyurra, ga dhäruk buku‐ruŋinyamaranharawuy wekaŋa. 
Garray, nhe yukurra waŋa bitjan, “Marrtjiya lili galkithiya ŋarrakala, ga buku‐ŋal'yurra ŋarraku.” Ga ŋarrakunydja yukurra ŋayaŋu waŋa bitjanna, “Garray, ŋarra yurru marrtjina nhokala galkithirrina, yuwalkkumana ŋarra yurru buku‐ŋal'yundja nhuŋu. 
Ŋarranydja ḏukṯuk nhuŋu nhänharawu bukuwu, yaka djuḻuḻ'maranharamiya ŋarrakala.” Garray, ŋarranydja nhuŋu djämamirri dhuwala, yaka ŋarrakala ŋaramurryiyanydja, ga yaka ŋarranha buku‐nherrala ga gukuŋa. Ŋäthilinydja ŋunhinydja nhe ŋarranha guŋga'yurruna marrtjina. Garray, nhenydja ŋarraku walŋakunharamirrina waŋarr, yaka ŋarranha gonha'yurra. 
Mak ŋarranha yurru ŋäṉḏi'mirriŋuyu ga bäpa'mirriŋuyunydja ganan, yurru nhenydja, Garray, yurru nhepina goŋ‐nherraṉmirri ŋarrakunydja. 
Garray, marŋgikuŋa ŋarranha, märr ŋarra yurru marŋgithirrina wal'ŋu nhokalaŋu romguna, ŋurru‐warryurra ŋarranha ŋuliwitjarra nhokalayŋukurru yana dhukarrkurru, liŋgu guḻku' mirithirri ŋarraku ŋayan'mirrinydja walala marrtji dhärra. 
Wiripunydja ŋuli walala waŋa bothirri ḻakaranhamirri ŋarranha, yana bitjan ŋurru‐waywayyun ŋarranha; wirrki yana walala ḏukṯukthirri yukurra ŋarraku galkinyamaranharawunydja. Garray, yaka ŋarranha dhayuŋala goŋlili walalaŋgalanydja. 
Ŋarra marŋgi ŋunhi ŋarra yurru nhina yukurra walŋanydja nhokala, ga nhäma ŋarra yurru nhuŋu nhä malanha ŋamakurru', ga nhepi yurru, Garray, guŋga'yundja marrtji ŋarranha dhiyala munatha'ŋuranydja. 
Märr‐nherraṉmiya walala Garraywala, ga dhärriyanydja wuṉḏaŋarrthiya yana, ga yakana barrariyanydja; Yana galkurra biyaka gatjpu'yurra yukirriya Garraywuna, ga yuwalk yana ŋayi yurru guŋga'yundja nhuna. 
