Psalms.
63.
God Waŋarr, Waŋarr ŋarraku, nhuŋuwaynha ŋarra yukurra warrya'yun dhika bukmakthunydja ŋayaŋuyu ŋarrakalay; Nhuŋunydja ŋarra yukurra ḏukṯukthirri wirrkina dhika wal'ŋu. Ŋayaŋunydja ŋarra dhika yukurra baṉḏanydhirrina, bitjan ŋuli wäŋa ŋula gapumiriw; ŋayaŋu‐ŋanhdharkthirrina ŋarra yukurra nhinanydja ŋuli nhuŋu. 
Ŋarranydja ḏukṯuk ŋarra yurru nhäma nhuna, Garray, dhiyali nhokala wäŋaŋura, liŋgu nhenydja dhuwala ganydjarr‐ḏumurru, ga ḻatju' wal'ŋu dhika. 
Yo, manymaknha ŋunhi nhinanharawu, ŋarra yurru nhina walŋanydja, yurru bulunydja wal'ŋu ḻatju' nhokalana ŋarra ŋuli nhina märr‐ŋamathinyaraŋura. 
Bala ŋarra nhuŋu wokthunna yukurra yurru, bitjanna liŋgu weyinŋumirrina ŋarra yurru buku‐wekamanydja nhuŋu, yakana yurru ḏaḏawyun; Goŋdja ŋarra yurru garrwarthirri yana, wokthunna yukurra nhuŋu bukumirriyamanydja manapan. 
Yo, ŋarrakala ŋayaŋuyunydja bitjanna liŋgu ŋuli yukurra ḻukana maranhukunharamirrina, yurru ŋuriŋina bili nhokalay märr‐ŋamathinyarayunydja ŋayaŋu‐ḏaw'yun; Manikaynha ŋarra yurru yukurra miyaman, goŋmirriyirrina dhika wal'ŋu, wokthunna yurru nhuŋu, Garray God. 
Wiripunydja ŋarra ŋuli ŋorra nhina, bira'yun ŋuli ya', bala ŋarra ŋuli guyaŋirrina nhina, märryu‐ŋupan nhuna ŋuli munha‐ŋupan. 
Liŋgu bitjanna liŋgu nhepiŋga yana ŋarraku ŋuli djäkanydja, guŋga'yundja ŋuli ŋarranha; Ŋoy‐djulŋithirrina ŋarra ŋuli nhina nhokala djäkaŋura, bitjanna bitjan ŋuli yothu wäyin ŋäṉḏi'mirriŋuwala binbarrŋura djuḻuḻ'yun nhina; barkparkthunna ŋarra ŋuli manikay galŋa‐djulŋithinyarayunydja. 
Ŋarra yukurra baṯ bitjanna mulkanydja nhuna, ga nheŋga ŋarranha yukurra goŋdhu mulka baṯ bitjandja, walŋakumanydja yukurra ŋarranha. 
Wiripu‐guḻkuny'tja yolŋu'‐yulŋu ŋuli ŋarraku yukurra ŋaramurryirri, bunharawu walala ŋarraku ḏukṯuk; Walalana yurru raku'‐rakunydhirrinydja bunharaminyarayunydja, bala yurru rumbalnydja walalanha ḻuka waṯuyuna wakinŋuyuna. 
Ga ŋarranydja yurru märr‐yiŋgathirrina, goŋmirriyirrina dhika wal'ŋu Godkala. Yo, Godkuna ŋunhi yolŋu walala yurru galŋa‐ŋamathirrinydja, liŋgu Godthunydja yurru dhäruk‐mukmaramana ŋunhinydja bothinyaramirrinhanydja walalanha yolŋu'‐yulŋunha. 
