Psalms.
24.
Dhuwalanydja munathany'tja wäŋa nhanŋuway yana ḻiw'marama Garraywu, ga bukmak yolŋu walala nhina marrtji buku‐ḻiw'marama warrpam' yana dhulŋuŋu nhanŋuway Garraywu. 
Ŋayipi djäma warrpam'thurruna dhuwala munatha', ga ŋunha gapu moṉuk ga maya'‐mayaŋ, bukmak dhuwalayi yulŋunydja nhanukuŋuway yana djämawuynydja warrpam'. 
Yol yurru ŋayi dhika marrtji ŋunha bukulilinydja dhuwaṯthun Garraywalanydja wäŋalili? Yol ŋayi rom‐ŋamakurruny'tja wal'ŋu yolŋu? . . . ŋayi yurru marrtji, ga gärri ŋunhiwalayi nhanukala dharrpallilinydja wäŋalili? 
Balanyara dhuwala yolŋunydja yurru marrtji gulŋiyirri gam', ŋunhi ŋayi ŋuli djäma dhunupa yana ŋamakurru' wal'ŋu, ga guyaŋirri ŋayi ŋuli ḻatju'kuma, ḏarrtjalkkuma dhika; Ŋunhiyinydjayi yolŋu rom‐dhunupanydja, yaka ŋayi ŋuli buku‐ŋal'yun ŋula waŋarrwu wiripuŋuwunydja, ga yaka ŋayi ŋuli dhawu'‐nherraṉ, yana mayali'‐wilkthundja ŋuriŋiyi. 
Yuwalk yana Garrayyunydja yurru ŋunhiyinydja yolŋunha goŋmirriyamana dhika wal'ŋu, ga walŋakumana ŋanya yurru. 
Yo, balanyarayina walalana yurru marrtji galkithirrinydja gal'ŋu Garraywala, bala gulŋiyirrina ŋunhiwalayi dharrpallilinydja Godkala Buṉbulili. 
Way, ḻapmaraŋana dhuwaliyi ḻoḻunydja dhurrwara, märr yurru ŋayi ŋunhi djeŋarrany'tja buŋgawa marrtjina ŋuliwitjandhiyi gulŋiyirrina. 
Yol ŋayi ŋunhi yolŋunydja ḻatjuny'tja dhikanydja buŋgawa? . . . Yol? Garray ŋunhiyinydjayi ŋayinydja, wuṉḏaŋarr ŋayi dhika wal'ŋu, ganydjarr‐ḏumurru; Bitjan liŋgu ŋayi ŋuli djuḻkmarama yukurra galkinyamarama nhanŋuway ŋunhi miriŋunhanydja. 
Ḻapmaraŋana dhurrwaranydja wal'ŋu biyakana dhuwali wäŋanydja ḻoḻunydja, bala ŋayinydja yurru ŋunhiyinydja ḻatjuny'tja dhikanydja buŋgawa gärrina lili gulŋiyirrina. 
Yol ŋayi ŋunhi ḻatjuny'tja dhika buŋgawa? Garray muka ŋunhi ŋayipi, ŋunhi ŋayi djuḻkmaraŋalana bumara dhawar'maraŋalana miriŋunhanydja liŋguna, ŋayi ŋunhiyi buŋgawanydja wal'ŋu, benydja‐wala garrwarnydja. 
