DEUTERONOMY Guyaŋinyamirriyama yukurra ḻakarama Godku rom nhanukalayŋumirriwu yolŋu'‐yulŋuwu.
1.
Dhuwalana malanha ŋunhi dhäruktja ŋunhi ŋayi Mawtjitjthu waŋana yukurrana ḻakaraŋala bukmakku ŋurikiyi Yitjuralpuyŋuwu yolŋu'‐yulŋuwu, ŋunhi walala yukurrana nhinana ŋunhala ŋanhdharkŋura wäŋaŋura wiraŋŋura, dhimurru'ŋura gali'ŋura Djodanŋura mayaŋ'ŋura. Yo, 40‐na dhuŋgarranydja liŋguna djuḻkthurruna ŋuliŋurunydja ḏaykun'ŋuru ŋunhi walala gonha'yurrunana Yetjip wäŋa, ga ŋunhiliyinydja wäŋaŋura walala yukurrana nhinana, galkurruna yukurrana marrtjinyarawu gulŋiyinyarawuna bala Gaynanlilina. Bala ŋayi Mawtjitjthu ḻakaraŋala yukurrana bitjarrana walalambala, dhunuk‐dhunukmirriyaŋalana Godku romnha malanha. 
Ŋayi waŋananydja bitjarra, “Ŋunhala ŋunhi bukuŋuranydja Djäniyanydja yäkuŋura Garrayyu ŋilimurruŋgala Godthu waŋana bitjarra, ‘Dhiyalanydja bukuŋura ŋunhi nhuma yukurrana nhinana märr‐weyinnha. 
Gonha'yurrana dhuwalayi wäŋanhanydja, ga marrtjiya mukthurrana‐wala yana. Wekaŋalanydja ŋarra ŋunhi ŋunhiyinydja wäŋa Gaynanbuynydja nhumalaŋguway, bukmak ŋunhi ŋarra dhawu'‐nherrara yukurrana ŋäthili nhumalaŋgalaŋuwala märi'muwala. 
Ŋunhiyi wäŋanydja nhumalaŋguway yana. Marrtjiyana‐wala yana, bala gulŋiyiyana ŋunhiwalayi wäŋalilinydja. Djaw'yurrana yana ŋuliŋuruyi miriŋuwalanydja, bala nhiniyana wäŋaraŋana yukirriya, märr yurru ŋunhiyi wäŋanydja goŋŋura nhumalaŋgalaynha yana.’” Ga bitjarra ŋayi yukurrana God waŋananydja. 
