Jonah.
2.
Ga ŋunhili djinawany'tja guyawala guḻunŋura Djawuna bukumirriyaŋala Garraywala nhanukalayŋuwala waŋarrwala, ga bitjarrana ŋayi yukurrana bukumirriyaŋalanydja gam'. 
“Garray, ŋarranydja ŋayaŋu‐yätjtjina wirrkina, bala ŋarra yatjurruna nhokalana, ga nhenydja ŋäkula ŋarranha. Ŋarra bini gärrinya rakunydhinyamirrililina wäŋalili, ga nhenydja ŋarranha guŋga'yurruna, bala walŋakuŋala warray beŋuru rakunyŋurunydja. 
Garray, ŋurrkaŋalanydja nhe ŋarranha gapulilinydja, ŋarra marrtjina bala dhuryurrunana, ŋunhana wal'ŋu ŋoylilina gapulili. Ŋuriŋi gapuyunydja gäŋalana yukurrana, wäkwakmaraŋalana ŋarranha bala ga lili, ga ŋuriŋi ḏowuyu ŋarranha buku‐ḻumbakmaraŋala yukurrana. 
Ŋarra guyaŋinanydja yanapi nhe ŋarranha djuy'yunana‐wala, gukunhana nhokalaynydja gali'ŋuru. ‘Ŋarra yurru yakana biyapul Garraywu Buṉbunydja nhäma; Yakana biyapul gärri nhanukala ḻatju'lilinydja wal'ŋu wäŋalili,’ bitjarra ŋarra guyaŋinanydja yukurrana. 
Ŋunhala ŋoyŋura gapuŋuranydja ŋarra marrtjina ŋoy‐wuḻkthurrunana, guḻwuḻyurrunana bala; Ga ŋayinydja ŋarranha garrpirana marrtjina djewulyunydja, garrpi'‐garrpiranydja ŋarranha muḻkurrnha ŋunhala djinawa' gapuŋura, ŋoyŋurana wal'ŋu. 
Ŋarra marrtjina dhuryurrunanydja ŋunhana munatha'lilina wal'ŋu, biyaku ŋuli ŋarranha gäŋalanydja marrtjina ŋunhana rakunymirriwalana ŋayambalklili. Ŋarra bini rakunydhinyana, bala nhenydja walŋakuŋala warray ŋarranha. Marrkapmirri Garray, nhenydja ŋarrakuna dhuwala Waŋarr; nhe ŋarranha walŋakuŋala bitjarra djaw'yurrunana rakunydhinyamirriŋuru romŋuru. 
Ŋarra buku‐dhumukthina guyaŋinanydja yanapi ŋarra rakunydhinyana, bala ŋarranydja yatjurruna warray nhokala. Ga ŋunhili nhokala Buṉbuŋuranydja nhe ŋäkulana ŋarranha Garray, bala walŋakuŋalana. 
Wiripunydja yolŋu walala yukurra buku‐ŋal'yun maḏayin'kuna, ŋurikina ŋunhi goŋbuywuna wal'ŋu djämawuywu; Walala gatjpaḻ'yurrunanydja liŋguna, ḏiltjinydja wekaŋala nhuŋu. 
Yurru nhepina ŋarrakunydja waŋarr, nhuŋuwaynha ŋarranydja yurru wokthun yukurra. Ŋarra yurru mundhurrnydja wekamana nhuŋu, wäyinnha bathan, buku‐wekamanydja nhuna; Ŋarra yurru märramana nhuna dhäruktja, djämana‐wala yurru ŋurikiy dhärukpuynydja ŋunhi ŋarra dhawu'mirriyaŋala nhuna ŋäthili. Liŋgu nhepi walŋakunharamirrinydja Garray God, waŋganydhuna yana nhepina ŋuli walŋakumanydja yolŋunha.” Ga bitjarra ŋayi Djawuna waŋananydja, ŋayaŋuyunydja bukumirriyaŋala yukurrana Garraynha. 
Yo, Djawunawunydja ŋunhi ḻurrkun'nha munha ŋunhiliyi guḻunŋuranydja guyawala, bala ŋayi Garraynydja waŋana ŋurikala guyawalanydja, bala dhunupana ŋunhi guyanydja waṉḏina, djunamana yana gäŋalana ŋanya, bala dhawaṯmaraŋalana raŋililina. 
