Psalms.
47.
Go walala yolŋu'‐yulŋu, goŋ‐ḻurr'‐ḻurryurrana walala, märr‐yiŋgathiyana, ga manikaynha miyamala go! Wokthurrana wirrkina yana rirrakaynydja buku‐warrwarthiyana. 
Liŋgu Garray warray biyapulnydja‐wala wal'ŋu garrwarnydja, ŋilimurru borrk‐beyaṉiyirri nhanŋu; Ŋayi dhuwala buŋgawa ŋurruŋunydja, ga bukmak dhuwala wäŋa nhanukala yukurra goŋŋura djingaryun. 
Wiripu bäpurru' yolŋu miriŋuyina ŋilimurruŋgu, yurru ŋilimurrunydja djuḻkmaraŋala walalanha Garraywalana ŋuriŋi ganydjarryu, bala ŋayi nherrara dharraylili walalanhanydja ŋilimurruŋgalana. 
Ŋayi djarr'yurruna ŋilimurruŋgu wäŋa nhinanharawu, liŋgu wirrkina ŋayi yukurra märryu‐ḏapthunmarama ŋilimurrunha. 
Godtja dhuwala liŋguna ŋurruŋuyina buŋgawayina, ŋunha ŋayi nhinanydja yukurra djiwarr'ŋurana, ga yolŋunydja walala girrirriyunna yukurra yiŋgathirrina, wokthunna nhanŋu bena buku‐warrwaryuna rirrakayyu. 
Go ŋilimurrunydja miyamanna, wokthundhi nhanŋu, wokthunna ŋilimurru go ŋilimurruŋgalaŋuwu Garraywu Godkunydja, liŋgu ŋayi ŋilimurruŋgu buŋgawa. 
Yo, Gunhu' Waŋarrnydja buŋgawana bukmakku wäŋawu buku‐ḻiw'marama yana. Wokthunna go nhanŋu, manikaynha miyaman wokthunna manapan. 
Yo, Gunhuny'tja ŋunha nhina yukurra nhanukalay wäŋaŋura djiwarr'ŋurana, ŋayathama ŋayi yukurra yolŋu'‐yulŋunha bukmaknha, bäpurru'nha ga bäpurru'nha. 
Mulku'‐mulkurunydja yolŋu walala marrtjina yurrum'thurrunana waŋgany‐manapanminana ŋanapurruŋgala, waŋganyŋura ŋilimurru yukurra buku‐ŋal'yundja Garraywu; Ga mariwuynydja girri' ŋunhinydja goŋŋuru yupthurrunana, liŋgu ŋayi Gunhu' Waŋarr buŋgawa ŋurruŋunydja bukmakku bäpurru'wu, bukmak dhuwala yolŋu'‐yulŋu nhanukala waŋganygala yukurra djingaryun goŋŋura. 
